"บิ๊กแดง"งัดสารพัดมาตรการ-เลิกแจ็คพอตแก้สลากแพง
"พล.ต.อภิรัชต์" ใช้สารพัดมาตรการแก้สลากเกินราคา ยกเลิกรางวัลแจ็คพอต-ตั้งทีมเฉพาะกิจตรวจสอบ-ใช้กฎหมายเอาผิดเพิ่มโทษ
19 พ.ค. 2558

"พล.ต.อภิรัชต์" ใช้สารพัดมาตรการแก้สลากเกินราคา ยกเลิกรางวัลแจ็คพอต-ตั้งทีมเฉพาะกิจตรวจสอบ-ใช้กฎหมายเอาผิดเพิ่มโทษ
พล.ต.อภิรัชต์ คงสมพงษ์  ในฐานะประธานคณะกรรมการสลากกินแบ่งรัฐบาล  เปิดเผยว่า ที่ประชุมคณะกรรมการสลาก มีมติให้ยกเลิกรางวัลแจ๊ตพอต เริ่มในงวดวันที่ 1 ส.ค. เพื่อแก้ปัญหาสลากรวมชุดขายเกินราคา และเพิ่มโทษเอาผิดผู้ค้าสลากเกินราคาโดย จะนำกฎหมายประมวลรัษฎากร และกฎหมายการปราปรามทุจริต การฟอกเงิน เอามาจับผู้ค้ารายใหญ่ รวมทั้งตั้งทีมเฉพาะกิจ 10 ทีม ซึ่งเป็นตัวแทนจากดีเอสไอ มหาดไทย ทหาร ตำรวจ เข้ามาปูพรมตรวจทั่วประเทศ 
นอกจากนี้ ได้ปรับโครงสร้างราคาสลากใหม่อิงตามประกาศของ คสช. ที่กำหนดให้เงิน 60 % เป็นเงินรางวัล และลดเงินนำส่งเข้ารัฐเหลือ 20 % ที่เหลือ 3% เป็นค่าบริหารจัดการของสำนักงานสลาก , 3 % มาตั้งเป็นกองทุนสำนักงานสลากเพื่อสังคม , 2% ให้เป็นส่วนลดแก่งค์กร มูลนิธิ สมาคมและอีก 12 % เป็นส่วนลดให้ผู้ค้าสลากรายย่อย ส่งผลให้ราคาต้นทุนสลากที่ขายให้รายย่อยจะลดลงเหลือคู่ละ  70.40 บาท โดยให้โควต้าไม่เกิน 5 เล่มใหญ่ต่อราย  ส่วนสมาคม มูลนิธิ รับจะให้โควต้าเท่าเดิมในราคาต้นทุนที่ 68.80 บาท หรือเท่ากับสมาคม มูลนิธิจะได้ส่วนต่าง 2 %  คิดเป็นเงินประมาณคู่ละ 1.60 บาท 
ทั้งนี้เชื่อว่ารายย่อย จะมีรายได้เพียงพอถ้าคิดจากส่วนลดที่ 9.60 บาท หรือราว 5,000 บาทต่องวด หรือ 1 หมื่นบาทต่อเดือน เมื่อเทียบกับการทำงาน 10 - 15วันต่อเดือน จึงขอให้คิดว่าการขายสลากเป็นอาชีพเสริมไม่ใช้อาชีพหลัก เพราะฉะนั้นเวลาที่เหลือก็ควรหาอาชีพอื่นไปด้วย  ทั้งนี้เชื่อว่ากำหนดว่าในงวดวันที่ 16 มิ.ย. นี้ราคาสลากจะต้องลดลงเหลือคู่ละ 80 บาทตามนโยบายของนายกรัฐมนตรี 
พล.ต.อภิรัชต์ กล่าวถึงการจัดสรรโควต้าสลาก 48 ล้านฉบับ ที่จะหมดอายุในเดือน มิ.ย. นี้ว่า จะกระจายสลากให้รายย่อยมากขึ้นแต่ไม่เกินคนละ 5 เล่ม โดยเฉพาะในภูมิภาคได้หารือผู้ว่าราชการจังหวัดให้เปิดขึ้นทะเบียนผู้ค้ารายย่อย สมาคม มุลนิธิใหม่ แล้วนำข้อมูลมาตรวจจากส่วนกลางว่าตรงหรือไม่ เพื่อให้มีการจัดสรรสลากให้ตรงตัวและไม่ต้องมาเดินทางมารับสลากจากส่วนกลางอีก